text: 28-årig pløjede gennem autoværn
  08 maj 2012 kl. 07.06
  En 28-årig mand fra Horsens kørte i nat galt på motorvejen ved Skanderborg. Politiet mistænker, at han var påvirket.
  Ved 1-tiden i nat mistede den 28-årige herredømmet over sin bil og tonsede gennem autoværnet på motorvej E45 ved Skanderborg. Manden ringede derefter til sin kæreste, som alarmerede politiet.
  - Det tog en halv time før vi fandt ulykkesstedet, da bilen fløjet ud over en mark efter at have kørt gennem autoværnet, siger politiassistent Jens Pedersen fra Skanderborg lokalpoliti.
  Da politiet havde fundet manden, viste det sig hurtigt, at han ikke havde kørekort, og at nummerpladerne på bilen var stjålne.
  - Manden er frakendt kørekortet for spritkørsel, siger Jens Pedersen og fortæller, at politiet mistænker, at manden var påvirket af både spiritus og euforiserende stoffer, da han kørte galt.
  - Vi afventer stadig resultatet af blodprøverne, siger Jens Pedersen til TV SYD.
  Den 28-årige har været indlagt til observation på sygehuset natten over. Foreløbig bliver han sigtet for kørsel uden førerbevis og for at køre med stjålne nummerplader.
  